Joventut i Infància organitza una nova edició de l’Esplai Menut
11 de setembre 2020

La Regidoria de Joventut i Infància de l'Ajuntament de Sagunt, conscient de la importància de l'educació en el temps lliure, organitza una nova edició de l’Esplai Menut, un espai d'oci i temps lliure on, a través de tallers, excursions i dinàmiques de grup es donaran a conéixer els drets del menor, entre altres temes. El termini d'inscripció ja està obert i acabarà el pròxim 4 d'octubre. Es farà de manera telemàtica mitjançant la plataforma d'inscripció en línia.  Els destinataris, per tant, són xiquetes i xiquets matriculats en els centres d'infantil i primària de la localitat nascuts entre el 2013 i 2017, tots dos inclosos. 

  

L’Esplai tindrà lloc tots els dissabtes des del 17 d'octubre de 2020 fins al 29 de maig de 2021, en horari de 10.30 a 13.30 h. De nou, l’Esplai es desenvoluparà alhora en el Centre Cultural Mario Monreal i en el Casal Jove que també seran punts d'informació del programa durant el període d'inscripció. 

  

El regidor de Joventut i Infància, Guillermo Sampedro ha explicat que l’Esplai Menut «**té una programació lúdico-educativa dirigida al temps lliure dels xiquets i xiquetes, enguany centrada en la història. Construirem una màquina del temps per a viatjar a les diferents èpoques de la història i educar en valors, descobrint el nostre passat en una increïble aventura. Entre les activitats hi haurà tallers, jocs, cinema i excursions, perquè els xiquets i xiquetes d'infantil i primària puguen ocupar el seu temps lliure els dissabtes al matí amb estes activitats de manera divertida i entretinguda, treballant assumptes, a més de la història, com cuidar el medi ambient i el reciclatge, els hàbits saludables en l'educació i l'exercici físic, així com el coneixement del patrimoni local, tenint en compte que el tema central són els drets del menor**».

  

En este sentit, cal recordar, segons Sampedro, que «**som Ciutat Amiga de la Infància des de 2016, un nomenament que atorga Unicef a aquells municipis que destaquen per donar participació als seus menors i per les seues polítiques a favor de la infància i l'adolescència, on els drets dels nostres xiquets i xiquetes siguen una realitat**».

  

Per a la posada en marxa de l’Esplai, el departament de Joventut i Infància està preparant un protocol COVID, similar al que ja es va posar en marxa amb èxit en l’Escola d’Estiu, és a dir, grups amb un màxim de 10 menors, amb ús obligatori de màscara, presa de temperatura en l'entrada i neteja de mans. El material serà, preferiblement, d'ús individualitzat, i les aules estan ventilades i es netejaran abans i després del seu ús, encara que es fomentaran les activitats a l'aire lliure i mantenint la distància de seguretat.

  

El projecte de l’Espai Menut té com a punt de partida el joc i les relacions entre xiquets i xiquetes com a element fonamental per al desenvolupament dels menors. Es tracta d'activitats organitzades perquè complisquen amb cinc requisits fonamentals: temps, espai, joguets i objectes diversos, companys i adults que compartixen i acompanyen el joc. A més, segons Sampedro, «**amb l’Esplai també oferim a les famílies un servici ampli i a la mesura de les seues necessitats, ajudant a la conciliació familiar i ajudant als xiquets i xiquetes en la seua educació amb tallers i jocs. És a dir, un servici molt més complet que una ludoteca**».

![](/media/wjvjgsn3/86_c__esplaimenut.jpg)  
  
  

*   [](http://www.facebook.com/sharer.php?u=https://aytosagunto.es/va/actualitat/joventut-i-infancia-organitza-una-nova-edicio-de-l-esplai-menut/ "Facebook")
*   [](http://twitter.com/share?url=https://aytosagunto.es/va/actualitat/joventut-i-infancia-organitza-una-nova-edicio-de-l-esplai-menut/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/joventut-i-infancia-organitza-una-nova-edicio-de-l-esplai-menut/ "Linked In")
*   [](mailto:?body=https://aytosagunto.es/va/actualitat/joventut-i-infancia-organitza-una-nova-edicio-de-l-esplai-menut/)